
Θεατρικό Αναλόγιο
με αποσπάσματα της Οδύσσειας στα γαλλικά

του Paul Pouradier Duteil
από την ηθοποιό Κατερίνα Διδασκάλου

στο Σπίτι της Κύπρου

Την Τρίτη 7 Οκτωβρίου 2014, παρουσιάστηκε στο Σπίτι της Κύπρου, το Θεατρικό Αναλόγιο με αποσπάσματα από το τετράτομο έργο μετάφρασης της Οδύσσειας, στα γαλλικά, του Paul Pouradier Duteil. Le retour d’Odysseus à Ithaque, De l´ île de Calypso à Schérie. Le retour d´Odysseus à Ithaque, De Schérie à Ithaque. Le récit d´Odysseus au roi Alkinoos. La vengeance d´Odysseus.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια έδωσε τον λόγο στον νέο-ελληνιστή Jacques Bouchard, Καθηγητή Νεοελληνικής Λογοτεχνίας, Διευθυντή του Κέντρου Νεοελληνικών Σπουδών του Πανεπιστημίου του Μόντρεαλ και μέλους της Βασιλικής Ακαδημίας του Καναδά.

Ο κ. Bouchard μίλησε με εγκωμιαστικά σχόλια για τον γάλλο διανοούμενο Paul Pouradier Duteil και την εξαιρετική μετάφραση, στα γαλλικά, της Οδύσσειας του Ομήρου. 
Η ηθοποιός Κατερίνα Διδασκάλου ερμήνευσε ιδανικά, στα γαλλικά, αποσπάσματα από το μεταφραστικό έργο του Paul Pouradier Duteil, ενώ παράλληλα μετέδωσε στο κοινό τη μαγεία της ελληνικής μετάφρασης της Οδύσσειας του Νίκου Καζαντζάκη.

Ο Paul Pouradier Duteil σπούδασε Κλασικές Σπουδές στο Πανεπιστήμιο της Grenoble, υπηρέτησε τη Δημόσια Υπηρεσία της Γαλλίας από διάφορες θέσεις στο Μαρόκο, Ιταλία, Hong Kong, Νορβηγία και ολοκλήρωσε την επαγγελματική του σταδιοδρομία στην Κύπρο ως Πολιτιστικός Σύμβουλος της Πρεσβείας της Γαλλίας και Διευθυντής του Γαλλικού Ινστιτούτου. Το 1998, ο Paul Pouradier Duteil αποφάσισε να ασχοληθεί με τη μελέτη των αρχαίων ελληνικών μεταφράζοντας την Οδύσσεια από τα αρχαία ελληνικά στα γαλλικά. Η επιλογή του έργου δεν ήταν τυχαία. Στον Πρόλογο του πρώτου τόμου, που εξέδωσε το 2006, ο συγγραφέας αναφέρει τα εξής: «…επέλεξα την Οδύσσεια γιατί η ιστορία που διηγείται με είχε γοητεύσει από παιδί και ήθελα να συνδυάσω, την κάπως αυστηρή δραστηριότητα στην οποία θα επιδιδόμουν, με την ευχαρίστηση να ξαναβρώ, στην ίδια την πηγή των λέξεων, ένα έργο που αγαπούσα». Ο συγγραφέας δημοσίευσε σε ξεχωριστούς τόμους συγκεκριμένες ραψωδίες και προτείνει στο γαλλόφωνο κοινό μια νέα μετάφραση της Οδύσσειας, ιδιαίτερα ποιητική και πιστή στο αρχαίο ελληνικό κείμενο. Ο αδόκητος θάνατός του, τον Ιανουάριο του 2014, δεν του επέτρεψε να δημοσιεύσει τον 5ο τόμο του έργου με θέμα: Le voyage de Télémaque, του οποίου η μετάφραση μόλις είχε ολοκληρωθεί.

